  Виталий Пронин Кык ар талэсь азьвыл ортчем "Чеберай" конкурсын.Удмуртиысь, Татариысь, Башкириысь, Киров но Пермь улосъёсысь куд-ог ёросъёс бырйизы ни тужгес чебер дыдызэс. Ӵапак таос ик куспазы вожвылъяськозы 3-тӥ октябре но 18-тӥ ноябре. Соку ик чаклалозы, кинлы «Чеберай» ним сётоно, кин республикамылэсь данзэ утёз «Уйпал кизили» фин-угор ӵошатсконын. Со туэ ортчоз Ижын.Туннэ Удмурт театре «Чеберай» конкурслэн кыкетӥ тураз сюрон понна 4 куриськон гинэ вуэмын ай. Нош 1995-тӥ арын та ӵошатсконэ 48 нылаш пыриськиз вал! Но театрлэн директорез, «Дэмен» огазеяськонлэн тӧроез Андрей Ураськин та пумысен уг ӝожомы.- Сентябрь пумозь дыр вань на, -  вера Андрей Иванович. - Ӵапак отчыозь ёросъёс ыстыны кулэ асьсэ чеберайёссы пумысен ивортонъёс. Жаляса верано, республикаысьтымы тросэз ёросъёс та ужрадэз отӥгес каро. Оло азьтэмъясько тужгес мусо нылэз утчаны, оло, митэк но конкурсэ пыриськисьёс сюрозы шуо. Но со конкурс кылдытэмын ӵапак егитъёсты бурдъян, пӧлысьтызы тужгес сэзьёссэ но син шоры йӧтымонооссэ утчан-шедьтон, удмурт культурамес азинтон понна.Зэм, одӥг ласянь, ӧжыт нылмуртъёс пӧлын конкурс радъян дунтэмгес усе. Но мукет ласянь,  нюръяськон омыр ӧжытгес ӟырда, котькудӥз ассэ кизили кожа. Трос дыръязы гинэ котькудӥз чебергес, визьмогес, йӧногес кариськыны выре, сое мед синйылтозы шуыса.Но мон оскисько: туэ но «Чеберай» ним понна нюръяськисьёс трос луозы. Кылемаз ӵошатсконын соос 20 кузя вал, - йылпумъя А. Ураськин.Ёросысь администрация нылъёс пӧлын конкурс ортчытыны уг дырты ке, котькуд мылкыд карись дыды быгатэ вазиськыны Ижысь М. Горький ульчаысь 73-тӥ юртэ (Удмурт театр) яке office-udmteatr@yandex.ru Интернет адресэ ыстоно вакчияк резюме. Ивортон вӧзы ватсано 7-8 туспуктэм: ӝуждалаез возьматӥсьсэ, купальникензэ но портретнойзэ. Курон: дыдылы мед луоз 15-сен 25 аресозь. Удмурт сямен вераськыны мед быгатоз.Вань та нылъёс ваче син пумиськозы 3-тӥ октябре театрлэн сцена вылаз. Отын соослы асьсэдыс котыр ласянь возьматоно луоз. 20-30 секунд куспын ачид сярысь вераны пӧрмытоно. Дано удмурт адямиослэсь кылдытэм жюри одно чаклалоз, кызьы нылмурт ассэ сцена вылын возьыны быгатэ, макем мур но паймымон валэктонъёс сётъя юанъёслы, учкымон-а тусыз-мугорыз. Дыдыос пӧлысь ик быръёзы 12 устооссэ. Соос ик пыриськозы финалэ. Ортчоз со  18-тӥ ноябре 14 часысен. Ӵапак татын тодмо луоз «Чеберайлэн» нимыз. Кыкетӥ интые потэм нылмуртлы сётозы «Мусокай» ним, куинетӥ кылемезлы - «Дыдыкай». Мылкыдзэс санэ басьтозы залын пукисьёслэсь но. 1-тӥ-3-тӥ интыосты басьтэмъёс быгатозы «Уйпал кизили» фин-угор ӵошатсконэ пыриськыны, отын Удмуртилэсь данзэ утьыны. Юалляськыны луэ (3412) 78-18-16 номеръя.Елена Фёдорова Теги: Иж Удмурттеатр Чеберай  